
NÁVRHY
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
[bookmark: restart]1.	konštatuje, že správa Dvora audítorov o plnení rozpočtu za rozpočtový rok 2022 neobsahuje žiadne pripomienky týkajúce sa európskeho dozorného úradníka pre ochranu údajov (EDPS); opakuje svoju výzvu Dvoru audítorov, aby do svojho ročného auditu zahrnul ročnú účtovnú závierku EDPS a vydal správu vzhľadom na význam transparentnosti pre riadne fungovanie všetkých orgánov Únie;
2.	s uspokojením berie na vedomie výročnú správu za rok 2022, ktorú uverejnil EDPS; zdôrazňuje úlohu EDPS pri dohľade nad operáciami spracovania údajov v európskych inštitúciách, úradoch a orgánoch a pri poradenstve; víta konferenciu na tému „Budúcnosť ochrany údajov: účinné presadzovanie v digitálnom svete“, organizovanú EDPS, na ktorej sa zúčastnilo viac ako 2000 účastníkov a diskutovalo o tom, ako účinne chrániť práva jednotlivcov na súkromie a ochranu údajov; pripomína, že táto konferencia prispela k návrhu Komisie na nariadenie, ktorým sa stanovujú ďalšie procesné pravidlá na presadzovanie všeobecného nariadenia o ochrane údajov;
3.	vyjadruje poľutovanie nad tým, že miera obsadenosti plánu pracovných miest je nižšia ako cieľ na rok 2022; berie na vedomie nedostatok kvalifikovaných odborníkov; nabáda európskeho dozorného úradníka pre ochranu údajov, aby preskúmal užitočné stratégie na zvýšenie viditeľnosti voľných pracovných miest;
4.	víta následné opatrenia EDPS v súvislosti s rozsudkom vo veci Schrems II, ktoré sa v roku 2022 zamerali najmä na zmluvy inštitúcií EÚ so súkromnými subjektmi, najmä veľkými poskytovateľmi IKT, a na dohody medzi inštitúciami EÚ a verejnými orgánmi mimo EÚ/EHP alebo medzinárodnými organizáciami; 
5.	víta odbornú prípravu poskytovanú inštitúciám EÚ a memorandum o porozumení, ktoré EDPS a Agentúra Európskej únie pre kybernetickú bezpečnosť (ENISA) podpísali v decembri 2022; osobitne víta účasť EDPS vo výbore pre koordinovaný dozor, ktorý zabezpečuje koordinovaný dozor nad Europolom, Eurojustom a Európskou prokuratúrou; zdôrazňuje význam práce EDPS v oblasti dozoru a presadzovania práva, ktorá má zabezpečiť, aby inštitúcie EÚ pôsobiace v oblasti polície a spravodlivosti plne dodržiavali platné acquis EÚ v oblasti ochrany údajov;
6.	víta následné opatrenia EDPS v súvislosti so žiadosťou občanov o prístup k údajom; konštatuje, že EDPS vydal rozhodnutie vo veci pred tým, ako sa skontrolovali a zistili všetky skutočnosti; konštatuje, že rozhodnutie EDPS napadol sťažovateľ aj Europol; uznáva, že preskúmanie zo strany EDPS je v súčasnosti pozastavené z dôvodu, že záležitosť prejednáva vnútroštátny súd; zdôrazňuje, že je dôležité prispôsobiť ľudské a finančné zdroje rastúcemu pracovnému zaťaženiu EDPS; uznáva potrebu ďalších odborne kvalifikovaných zamestnancov na zabezpečenie riadneho pokračovania úloh EDPS; odporúča EDPS, aby s ohľadom na uvedenú vec preskúmal svoj pracovný proces, najmä pokiaľ ide o sťažnosti občanov, s prihliadnutím na všetky relevantné informácie, a aby informoval orgán udeľujúci absolutórium o pokroku dosiahnutom v tejto oblasti;
7.	víta, že EDPS v reakcii na pandémiu COVID-19 zriadil internú pracovnú skupinu na monitorovanie a posudzovanie EÚ a jej inštitúcií; víta, že EDPS bol zapojený do činností týkajúcich sa posudzovania opatrení, iniciatív a návrhov inštitúcií EÚ ako prevádzkovateľov spolu s hodnotením navrhovaných technologických riešení na boj proti pandémii COVID-19 a vydávaním usmernení pre inštitúcie EÚ s cieľom pomôcť im primerane bojovať proti pandémii a zároveň zabezpečiť súlad s právnymi predpismi o ochrane údajov;
8.	berie na vedomie vyšetrovanie európskej ombudsmanky vo veci 1995/2022/OAM proti EDPS, ktoré bolo uzavreté v roku 2022 a týkalo sa prístupu k dokumentom; dospel k záveru, že EDPS sa nedopustil nesprávneho úradného postupu, keď odoprel úplný prístup verejnosti k dokumentom 8-10, a že EDPS vyriešil druhý aspekt sťažnosti v súvislosti s dokumentmi, na ktoré sa žiadosť vzťahuje, tým, že poskytol ďalší čiastočný prístup k jednému dokumentu, ktorý bol v počiatočnej fáze chybne upravený; vyzýva EDPS, aby zvážil zavedenie politiky „transparentnosti už v štádiu návrhu“ a proaktívne, v primeranom časovom rámci a používateľsky ústretovo a prístupne uverejňoval dokumenty súvisiace s činnosťami EDPS.

<FootprintIntro>Spravodajca na vlastnú zodpovednosť vyhlasuje, že informácie mu neposkytol žiadny subjekt ani osoba, ktoré treba uviesť v tejto prílohe podľa článku 8 prílohy I k rokovaciemu poriadku.</FootprintIntro>

